2. ปัจจัยความเสี่ยง

  ปัจจัยความเสี่ยงในการประกอบธุรกิจของบริษัท
  ที่อาจมีผลกระทบต่อผลตอบแทนจากการลงทุนของผู้ลงทุนอย่างมีนัยสำคัญสามารถสรุปได้ ดังนี้

1.  ความเสี่ยงจากความผันผวนของราคาวัตถุดิบ

  วัตถุดิบที่สำคัญในการผลิตของบริษัทและบริษัทย่อย คือ ทองแดง อลูมิเนียม ทองเหลือง
  และเหล็กแผ่น โดยทองแดงเป็นวัตถุดิบหลักในการผลิตของบริษัทและบริษัทย่อย เป็นสินค้าประเภท
  Commodity ที่ประเทศไทยต้องนำเข้าจากต่างประเทศ
  ซึ่งมีการเปลี่ยนแปลงราคาซื้อขายตามราคาตลาดโลก ทั้งนี้จากสภาพเศรษฐกิจของโลกในปี 2551
  ส่งผลให้ราคาทองแดงมีการปรับตัวลดลงอย่างรวดเร็ว โดยราคาทองแดงเฉลี่ยในไตรมาสที่ 1
  ถึง 3 ปี 2551 เท่ากับ 7,972 เหรียญสหรัฐต่อตัน ในไตรมาสที่ 4 ปี 2551 เท่ากับ 3,980
  เหรียญสหรัฐต่อตัน
  ทำให้บริษัทได้รับผลกระทบจากความผันผวนของราคาทองแดงที่ลดลงอย่างรวดเร็ว

  อย่างไรก็ดี ผู้บริหารของบริษัทและบริษัทย่อย
  ได้วางแนวทางในการปฏิบัติเพื่อให้บริษัทและบริษัทย่อยสามารถลดความเสี่ยงจากราคาทองแดงที่มีการปรับตัวลดลงอย่างรวดเร็วโดยการ

1.  จับคู่ราคาซื้อทองแดงให้เท่ากับต้นทุนที่ใช้กำหนดราคาขาย โดยบริษัทสามารถเลือกซื้อทองแดง
    ได้จากซัพพลายเออร์รายใหญ่ 2 ราย เพื่อให้ได้ราคาซื้อที่เท่ากับราคาขาย

2.  สั่งซื้อทองแดงในปริมาณที่ไม่เกินกว่าที่จะผลิตและขายให้กับลูกค้า
    โดยกำหนดให้มีการประชุมกับลูกค้าอย่างชัดเจนสำหรับจำนวนการซื้อและขายแต่ละเดือน

3.  ควบคุมการสั่งซื้อและการบริหารสินค้าคงคลังให้มีปริมาณสินค้าคงเหลือในมือน้อยที่สุด

    1.  ความเสี่ยงจากการพึ่งพาการสั่งซื้อทองแดงจากคู่ค้าน้อยราย

  ทองแดงเป็นวัตถุดิบหลักในการผลิตชิ้นส่วนเครื่องปรับอากาศในอาคาร
  ซึ่งเป็นผลิตภัณฑ์หลักของบริษัทและบริษัทย่อย ในปัจจุบัน
  บริษัทและบริษัทย่อยได้สั่งซื้อทองแดงจากบริษัท ฟูรูกาวา เม็ททัล (ไทยแลนด์) จำกัด (มหาชน)
  (“ฟูรูกาวา”)
  ซึ่งเป็นผู้ผลิตทองแดงรายใหญ่ที่สุดรายหนึ่งของประเทศในสัดส่วนเฉลี่ยประมาณร้อยละ 50 ในปี
  2550 และร้อยละ 75 ในปี 2551 ของมูลค่าการสั่งซื้อทองแดงทั้งหมดของบริษัทและบริษัทย่อย
  ดังนั้น
  อาจมีความเสี่ยงหากคู่ค้ารายนี้ยกเลิกการจำหน่ายหรือไม่สามารถจัดหาทองแดงให้แก่บริษัทและบริษัทย่อยได้ทันตามกำหนดเวลา
  ซึ่งจะส่งผลกระทบต่อสายการผลิตของบริษัทและบริษัทย่อยที่มีทองแดงเป็นวัตถุดิบในการผลิต
  และอาจส่งผลกระทบต่อต้นทุนการผลิตของบริษัทและบริษัทย่อย

  อย่างไรก็ดี บริษัทและบริษัทย่อยมีความสัมพันธ์กับบริษัทคู่ค้ามานานกว่า 10
  และตั้งแต่อดีตจนถึงปัจจุบัน กลุ่มบริษัทและบริษัทคู่ค้าไม่เคยมีปัญหาใด ๆ
  ที่ส่งผลกระทบต่อการส่งมอบสินค้า ดังนั้น
  บริษัทจึงมีความเสี่ยงค่อนข้างน้อยที่บริษัทคู่ค้าจะไม่ส่งมอบสินค้าตามกำหนดหรือผิดสัญญาทางการค้า
  นอกจากนี้ การที่บริษัทและบริษัทย่อยสั่งซื้อจากผู้ผลิตน้อยราย ส่งผลให้
  บริษัทและบริษัทย่อยมีอำนาจในการต่อรองในเรื่องราคา สามารถควบคุมคุณภาพของสินค้า
  และได้รับส่งมอบสินค้าตรงตามกำหนดมาโดยตลอด อย่างไรก็ตาม
  บริษัทและบริษัทย่อยมีนโยบายการสั่งซื้อทองแดงล่วงหน้าประมาณ 1 - 1.5 เดือน ดังนั้น
  หากคู่ค้ารายนี้ไม่สามารถจัดหาทองแดงให้แก่บริษัทและบริษัทย่อยได้ระยะเวลาที่กำหนด
  บริษัทและบริษัทย่อยก็ยังมีเวลาที่จะสั่งซื้อจากผู้ผลิตรายอื่น
  ซึ่งคุณภาพของวัตถุดิบและราคาก็อยู่ในเกณฑ์ที่ลูกค้ายอมรับเช่นกัน

2.  ความเสี่ยงเกี่ยวกับการขยายสายการผลิตการรับจ้างผลิตเครื่องปรับอากาศภายในอาคาร
    (OEM)

  กลุ่มบริษัทมีความประสงค์ที่จะก้าวไปสู่การเป็นผู้นำในการผลิตชิ้นส่วนเครื่องปรับอากาศและรับจ้างผลิตเครื่องปรับอากาศภายในอาคาร
  (OEM)
  กลุ่มบริษัทจึงได้ลงทุนเพิ่มเติมในการขยายสายการรับจ้างการผลิตเครื่องปรับอากาศเพื่อรองรับการเติบโตของอุตสาหกรรมเครื่องปรับอากาศภายในอาคาร
  โดยหากบริษัทไม่สามารถหาลูกค้าได้ตามที่ได้ประมาณการไว้
  อาจส่งผลให้การลงทุนในการขยายสายการผลิตครั้งนี้ไม่คุ้มค่าต่อการลงทุน

  อย่างไรก็ดี ณ ปัจจุบัน บริษัทได้รับคำสั่งซื้อจากลูกค้า อาทิเช่น LG และ Fujitsu
  เป็นที่เรียบร้อยแล้ว จากการได้รับคำสั่งซื้อจากลูกค้าทั้งสองรายดังกล่าว ส่งผลให้
  ความเสี่ยงที่กลุ่มบริษัทไม่สามารถหาลูกค้า OEM ได้จึงลดลง

3.  ความเสี่ยงในการดำเนินงานรับจ้างผลิตเครื่องปรับอากาศภายในอาคาร (OEM)

  ในการเติบโตไปสู่การเป็นผู้รับจ้างผลิตเครื่องปรับอากาศภายในอาคาร (OEM)
  อาจเป็นการขยายกำลังการผลิตอย่างมากในเวลาอันสั้น ดังนั้น
  กลุ่มบริษัทอาจมีความเสี่ยงที่การดำเนินการผลิตอาจไม่เป็นไปอย่างราบรื่น อาทิเช่น
  การขาดแคลนบุคคลากรที่เชี่ยวชาญ ซึ่งอาจส่งผลกระทบต่อการดำเนินการของบริษัท
  ที่อาจไม่สามารถดำเนินการผลิตตามที่บริษัทและบริษัทย่อยได้วางแผนไว้ อย่างไรก็ตาม
  บริษัทและบริษัทย่อยได้วางแผนป้องกันความเสี่ยงดังกล่าว
  โดยมีการวางแผนงานเพื่อรองรับการผลิตและเพิ่มกำลังการผลิตในอนาคต
  โดยการส่งพนักงานประมาณ 150 คนไปอบรมฝึกฝนการผลิตเครื่องปรับอากาศภายในอาคาร
  (OEM) ที่บริษัทลูกค้า และจ้างพนักงานชั่วคราวในบางส่วนของกระบวนการผลิตที่ไม่ซับซ้อน
  รวมทั้งได้เชิญผู้เชี่ยวชาญชาวต่างประเทศซึ่งเคยเป็นผู้บริหารของลูกค้ามาเป็นส่วนหนึ่งของทีมบริหารของกลุ่มบริษัทเพื่อให้การวางแผนการผลิตเป็นไปอย่างมีประสิทธิภาพและก่อให้เกิดประโยชน์สูงสุด

4.  ความเสี่ยงจากการพึ่งพิงลูกค้ารายใหญ่

  บริษัทและบริษัทย่อยมีลูกค้ารายใหญ่ 2 ราย ที่มียอดรายได้รวมกันคิดเป็นสัดส่วนมากกว่าร้อยละ
  47 ของรายได้รวม ดังนั้น
  หากลูกค้ารายใหญ่รายใดนี้ยกเลิกการว่าจ้างให้บริษัทและบริษัทย่อยเป็นผู้ผลิตชิ้นส่วนหรือประกอบเครดิตปรับอากาศดังกล่าว
  หรือลดปริมาณการว่าจ้างลงอย่างมีนัยสำคัญ
  รายได้ของบริษัทและบริษัทย่อยอาจจะลดลงอย่างมีนัยสำคัญ

  อย่างไรก็ดี
  บริษัทและบริษัทย่อยมีความสัมพันธ์อันดีกับลูกค้ารายใหญ่ดังกล่าวมาเป็นระยะเวลามากกว่า 10 ปี
  โดยตลอดระยะเวลาที่ผ่านมาบริษัทได้รับคำสั่งซื้อจากลูกค้ารายใหญ่รายนี้เพิ่มขึ้นอย่างต่อเนื่อง
  และลูกค้าไม่เคยยกเลิกการว่าจ้างผลิตกับบริษัทและบริษัทย่อย เนื่องจาก
  บริษัทและบริษัทย่อยสามารถตอบสนองความต้องการของลูกค้าได้เป็นอย่างดี ทั้งในด้านคุณภาพ
  ราคา การส่งมอบตรงตามกำหนดเวลา
  ตลอดจนการบริการทั้งก่อนและหลังการขายที่มีประสิทธิภาพ
  ทำให้ลูกค้ามีความเชื่อมั่นต่อบริษัทและบริษัทย่อยและได้รับการคัดเลือกจากลูกค้ารายใหญ่ให้อยู่ในกลุ่มผู้ผลิตเกรดเอ
  ซึ่งเป็นบริษัทที่ลูกค้ามีความพึงพอใจและมีแนวโน้มของการทำธุรกิจร่วมกันมากขึ้นในอนาคต ทั้งนี้
  บริษัทได้มีแนวทางป้องกันความเสี่ยงที่อาจเกิดขึ้นจากการสูญเสียลูกค้ารายใหญ่โดยการเสนอแผนพัฒนาผลิตภัณฑ์
  (R&D) และแผนการผลิตร่วมกับลูกค้าตั้งแต่เริ่มต้น
  ซึ่งส่งผลให้บริษัทและลูกค้ามีการขยายงานและเติบโตทางธุรกิจร่วมกันและมีความสัมพันธ์ทางธุรกิจใกล้ชิดกันมากขึ้น
  นอกจากนี้ เพื่อลดความเสี่ยงจากการพึ่งพิงลูกค้าในอุตสาหกรรมเดียว
  บริษัทและบริษัทย่อยมีนโยบายที่จะตอบสนองลูกค้าใน 7 กลุ่มหลัก ได้แก่ (1)
  กลุ่มชิ้นส่วนเครื่องปรับอากาศภายในรถยนต์ (2) กลุ่มชิ้นส่วนเครื่องปรับอากาศภายในอาคาร
  (3) กลุ่มชิ้นส่วนคอมเพรสเซอร์ (4) กลุ่มเครื่องถนอม

  อาหารแช่แข็ง (5) กลุ่มชิ้นส่วนโลหะขึ้นรูป (6) กลุ่มผลิตแม่พิมพ์ และ (7)
  กลุ่มรับจ้างผลิตเครื่องปรับอากาศภายในอาคาร (OEM)

5.  ความเสี่ยงที่ลูกค้าจะย้ายฐานการผลิตชิ้นส่วนเครื่องปรับอากาศไปประเทศอื่นหรือลูกค้ากลับมาผลิตเอง

  กลุ่มลูกค้าหลักของบริษัทและบริษัทย่อย คือ
  ผู้ผลิตและจำหน่ายเครื่องปรับอากาศในอาคารและเครื่องปรับอากาศในรถยนต์ต่างชาติที่มีฐานการผลิตในประเทศไทย
  ซึ่งได้ยกเลิกสายการผลิตชิ้นส่วนเครื่องปรับอากาศและว่าจ้างให้บริษัทและบริษัทย่อยเป็นผู้ผลิตชิ้นส่วนดังกล่าวแทน
  ดังนั้น
  หากลูกค้ายกเลิกการว่าจ้างกับบริษัทและบริษัทย่อยและย้ายฐานการผลิตเครื่องปรับอากาศไปยังประเทศอื่นที่มีต้นทุนการผลิตที่ถูกกว่าประเทศไทยในอนาคต
  เช่น ประเทศจีน และประเทศเวียดนาม
  อาจส่งผลกระทบให้รายได้ของบริษัทและบริษัทย่อยลดลงได้ อย่างไรก็ดี
  ประเทศไทยยังมีศักยภาพในการเป็นผู้ผลิตเครื่องปรับอากาศเหนือคู่แข่งในภูมิภาคเดียวกัน
  เนื่องจาก ประเทศไทยเป็นศูนย์กลางวัตถุดิบและชิ้นส่วนการผลิตของเครื่องปรับอากาศทั้งหมด
  ซึ่งหากลูกค้าย้ายฐานการผลิตไปที่ประเทศอื่นและต้องอาศัยการขนส่งชิ้นส่วนระหว่างกัน
  อาจส่งผลให้ผลิตภัณฑ์ อาทิเช่น ท่อทองแดง เกิดสนิมได้เนื่องจากสภาวะอากาศที่ชื้น
  หรือหักงอเนื่องจากการบรรจุผลิตภัณฑ์และการขนส่งที่ไม่ระมัดระวัง ผนวกทั้ง
  ระยะเวลาในการขนส่งที่อาจล่าช้าและต้นทุนที่เพิ่มมากขึ้นจากค่าขนส่งและค่าประกันภัยสินค้า ทั้งนี้
  บริษัทผู้ผลิตเครื่องปรับอากาศสัญชาติญี่ปุ่นไม่ต้องการย้ายฐานการผลิตไปประเทศจีนเนื่องจาก
  ปัญหาเรื่องลิขสิทธิ์และทรัพย์สินทางปัญญาที่รัฐบาลจีนยังไม่สามารถหามาตรการป้องกันได้
  รวมถึงปัญหาความขัดแย้งทางด้านเชื้อชาติของทั้งสองประเทศ ซึ่งส่งผลให้
  การบริหารงานและบุคคลากรของบริษัทผลิตเครื่องปรับอากาศสัญชาติญี่ปุ่นเกิดความไม่คล่องตัว
  นอกจากนี้
  บริษัทผู้ผลิตเครื่องปรับอากาศสัญชาติญี่ปุ่นยังไม่ต้องการย้ายฐานการผลิตไปยังประเทศเวียดนาม
  เนื่องจากประเทศเวียดนามยังไม่มีสาธารณูปโภคที่ครบครันและเทคโนโลยีที่ทันสมัยที่สามารถรองรับอุตสาหกรรมการผลิตต่าง
  ๆ ได้อย่างมีประสิทธิภาพเทียบเท่าประเทศไทย
  ซึ่งปัจจัยนี้เป็นปัจจัยสำคัญในการตัดสินใจลงทุนของผู้ผลิตเครื่องปรับอากาศต่าง ๆ
  ที่จะคงฐานการผลิตอยู่ในประเทศไทยต่อไป

  สำหรับความเสี่ยงที่ลูกค้าของบริษัทและบริษัทย่อยที่ได้ยกเลิกสายการผลิตชิ้นส่วนเครื่องปรับอากาศในรถยนต์และเครื่องปรับอากาศในอาคารไปแล้ว
  จะยกเลิกการว่าจ้างกับบริษัทและบริษัทย่อย และลูกค้าหันกลับมาผลิตชิ้นส่วนดังกล่าวเอง
  ซึ่งอาจส่งผลให้รายได้ของบริษัทและบริษัทย่อยลดลงนั้น ในปัจจุบัน
  บริษัทและบริษัทย่อยมีการบริหารต้นทุนของทุกสายการผลิตที่มีประสิทธิภาพ
  ซึ่งทำให้ต้นทุนการผลิตของบริษัทและบริษัทย่อยต่ำกว่าลูกค้า
  โดยที่มีคุณภาพเท่าเทียมกันกับสินค้าที่ลูกค้าผลิตเอง ทั้งนี้ ในอนาคต
  กลุ่มลูกค้าส่วนใหญ่มีแนวโน้มที่จะหันมาเน้นการดูแลแบรนด์เพียงอย่างเดียว
  และว่าจ้างให้มีผู้ผลิตอื่นผลิตชิ้นส่วนและสินค้าแทนเพื่อลดต้นทุนการผลิตและเพิ่มความคล่องตัวในการปรับกลยุทธ์การดำเนินงาน
  ซึ่งจะทำให้ลูกค้ามีอัตรากำไรที่สูงขึ้น และทำให้แนวโน้มที่ลูกค้าจะหันกลับมาผลิตชิ้นส่วนเองลดลง